Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2021/C 102/07)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Asparago di Badoere”

EU-nro: PGI-IT-0495-AM01 – 25.11.2019

SAN ( ) SMM (X)

1. Hakijaryhmä ja oikeutettu etu

Consorzio dell’Asparago di Badoere

Sääntömääräinen kotipaikka, päätoimipaikka: Municipio di Morgano, Piazza Indipendenza, 2

31050 Badoere di Morgano (TV), Italia; puh.: +39 3282143228.

Sähköpostiosoite: info@asparagodibadoere.it

www.asparagodibadoere.it

Consorzio Asparago di Badoere on 14.10.2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen esittämiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☐ Maantieteellinen alue

☐ Alkuperätodisteet

☒ Tuotantomenetelmä

☐ Yhteys maantieteelliseen alkuperään

☒ Merkinnät

☒ Muu: Toimitukselliset muutokset; vaatimustenmukaisuuden tarkastukset, tarkistetut lainsäädäntöviittaukset

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

1. Voimassa olevan tuote-eritelmän 2 artikla ”Asparago di Badoere” tarkoittaa ruokaparsaa, jota saadaan liljakasveihin kuuluvan Asparagus-suvun Officinalis-lajin lajikkeiden Dariana, Thielim, Zeno, Avalim ja Grolim (valkoinen parsa) sekä Eros, Thielim, Grolim, Dariana ja Avalim (vihreä parsa) versoista.” on muutettu ja sitä on täydennetty seuraavasti: ”Asparago di Badoere” tarkoittaa ruokaparsaa, jota saadaan liljakasveihin kuuluvan Asparagus-suvun Officinalis-lajin lajikkeiden Thielim, Zeno, Grolim, Cumulus, Darzilla, Hercolim, Marco, Vittorio ja Giove (valkoinen parsa) sekä Eros, Thielim, Grolim, Cumulus, Magnus, Giove ja Vittorio (vihreä parsa) versoista. Muita lajiketutkimuksen tuloksena saatuja parsalajikkeita voidaan käyttää, jos on olemassa kokeisiin ja asiakirjoihin perustuvia todisteita siitä, että suojatun maantieteellisen merkinnän ”Asparago di Badoere” tuotantomenetelmää ja ominaisuuksia koskevia vaatimuksia noudatetaan. Maatalous-, elintarvike- ja metsätalousministeriölle on ilmoitettava etukäteen, jos tällaisia muita lajikkeita käytetään SMM-suojatun ”Asparago di Badoeren” tuotantoon.” Tiivistelmän 4.2 kohta ”Asparago di Badoere” tarkoittaa ruokaparsaa, jota saadaan liljakasveihin kuuluvan Asparagus-suvun Officinalis-lajin lajikkeiden Dariana, Thielim, Zeno, Avalim ja Grolim (valkoinen parsa) sekä Eros, Thielim, Grolim, Dariana ja Avalim (vihreä parsa) versoista.” on muutettu seuraavasti: ”Asparago di Badoere” tarkoittaa ruokaparsaa, jota saadaan liljakasveihin kuuluvan Asparagus-suvun Officinalis-lajin lajikkeiden Thielim, Zeno, Grolim, Cumulus, Darzilla, Hercolim, Marco, Vittorio ja Giove (valkoinen parsa) sekä Eros, Thielim, Grolim, Cumulus, Magnus, Giove ja Vittorio (vihreä parsa) versoista. Muita lajiketutkimuksen tuloksena saatuja parsalajikkeita voidaan käyttää, jos on olemassa kokeisiin ja asiakirjoihin perustuvia todisteita siitä, että suojatun maantieteellisen merkinnän ”Asparago di Badoere” tuotantomenetelmää ja ominaisuuksia koskevia vaatimuksia noudatetaan. Maatalous-, elintarvike- ja metsätalousministeriölle on ilmoitettava etukäteen, jos tällaisia muita lajikkeita käytetään SMM-suojatun ”Asparago di Badoeren” tuotantoon.” Luetteloa lajikkeista, joita voidaan käyttää Asparago di Badoere -parsan valmistukseen, on päivitetty. Lajikkeet, joita ei enää käytetä niiden niukan saatavuuden tai sen vuoksi, että ne ovat viljelynäkökulmasta vanhentuneita, on poistettu. Luetteloon on lisätty uusia lajikkeita, jotka säilyttävät ”Asparago di Badoeren” ominaisuudet ja samalla tuottavat parempia satoja ja jotka korostavat paremmin tuotteen ominaispiirteitä ja sietävät paremmin tauteja eivätkä tarvitse yhtä paljon lannoitteita tai kasvinsuojeluaineita, mikä hyödyttää alueen kuluttajia, ympäristöä ja paikallista biologista monimuotoisuutta. Lisäksi voidaan käyttää uusia lajikkeita, jos on olemassa kokeisiin ja asiakirjoihin perustuvia todisteita siitä, että ne ovat Asparago di Badoere -parsan tuote-eritelmässä kuvattujen laatuominaisuuksien mukaisia ja että niistä on ilmoitettu maatalous-, elintarvike- ja metsätalousministeriölle. Näin viljelijät voivat käyttää markkinoilla saatavilla olevia uusia lajikkeita, ja samalla taataan, että alkuperänimityksen ominaisuuksia noudatetaan. Muutos vaikuttaa yhtenäisen asiakirjan 3.2 kohtaan.

2. Lisätään tuote-eritelmän valkoista Asparago di Badoere (SMM) -parsaa koskevaan kohtaan I-luokan kuvauksen jälkeen seuraava: ”II-luokka Rakenne: verson kärjessä latvakukinto on jopa hieman nuukahtanut; väri: valkoinen, mahdollisesti hieman vaaleanpunaiseen vivahtava; maku: mieto, vailla happamuutta ja suolaisuutta, rakenne pehmeä ja vailla kuituisuutta, tuoksussa on aistittavissa kevyt tuoreiden vihannesten ja kypsän viljantähkän aromi, jossa on hädin tuskin havaittavissa oleva häivähdys katkeruutta; halkaisija: 8–30 mm, pakattuina tasalaatuisiin nippuihin tai pakkauksiin; pituus: enintään 22 cm, pakattuina tasalaatuisiin nippuihin tai pakkauksiin. II-luokkaan kuuluvaa parsaa saa käyttää ainoastaan jalostusteollisuudessa.” Tuote-eritelmään on lisätty nyt II-luokka, johon kuuluvat kaikki parsat, jotka ovat muodoltaan ja/tai kooltaan erilaisia kuin ekstra-luokassa tai I-luokassa, mutta joilla on kuitenkin vaaditut aistinvaraiset ominaisuudet, koska niitä kasvatetaan samoissa maaperä- ja ilmasto-olosuhteissa ja samoja menetelmiä käyttäen. Uusi II-luokka on kysytty tuote erityisesti sillä markkinasegmentillä, joka toimii puolivalmiiden tuotteiden parissa. Se on näin ollen varattu yksinomaan jalostusalan käyttöön. Muutos vaikuttaa tiivistelmän 4.2 kohtaan ja yhtenäisen asiakirjan 3.2 kohtaan.

3. Lisätään tuote-eritelmän vihreää Asparago di Badoere (SMM) -parsaa koskevaan kohtaan I-luokan kuvauksen jälkeen seuraava: ”II-luokka Rakenne: verson kärjessä latvakukinto on jopa hieman nuukahtanut; väri: vihreä, mahdollisesti hieman violettiin vivahtava; halkaisija: 8–30 mm, pakattuina tasalaatuisiin nippuihin tai pakkauksiin; pituus: enintään 27 cm, pakattuina tasalaatuisiin nippuihin tai pakkauksiin; II-luokkaan kuuluvaa parsaa saa käyttää ainoastaan jalostusteollisuudessa.” Perustelu on sama kuin edellä 2 kohdassa valkoisten SMM-tunnuksella varustettujen Asparago di Badoere -parsojen kuvauksessa. Tämä vaikuttaa tiivistelmän 4.2 kohtaan ja yhtenäisen asiakirjan 3.2 kohtaan.

4. Virke ”Edellä mainittujen luokkien ominaisuuksiin voidaan kussakin tyypissä sallia enintään 3 %:n poikkeama.” on muutettu seuraavasti: ”Edellä mainittujen luokkien ominaisuuksien osalta sallitaan edellä kuvatuista pituus- ja paksuusvaatimuksista poikkeavien parsojen painoon enintään 3 prosentin poikkeama.” Kyseessä on toimituksellinen muutos, jolla pyritään täsmentämään tarkemmin tuote-eritelmää selkiyttämällä, mihin poikkeamia sovelletaan ja minkä parametrien mukaan. Muutos vaikuttaa tiivistelmän 4.2 kohtaan ja yhtenäisen asiakirjan 3.2 kohtaan.

Tuotantomenetelmä

Voimassa olevan tuote-eritelmän 5 artikla

5. Seuraavat virkkeet 5 artiklan lopusta alkaen: ”Asparago di Badoere” on korjattava vuosittain kasvukauden päätyttyä 1. helmikuuta ja 31. toukokuuta välisenä aikana. Hehtaarikohtainen tuotos harvennuksen jälkeen saa olla enintään 7 000 kg.” on muutettu seuraavasti: ”Asparago di Badoere” on korjattava vuosittain kasvukauden päätyttyä joka vuosi 1 päivän helmikuuta ja 31 päivän kesäkuuta välisenä aikana. Hehtaarikohtainen tuotos harvennuksen jälkeen saa olla enintään 10 000 kg, ekstra-luokka, I- ja II-luokka yhteenlaskettuna.” Sadonkorjuun päättymispäivää on muutettu ja lykätty 30. kesäkuuta asti. Viime vuosina tapahtuneiden ilmastonmuutoksen ja myöhäisempien lajikkeiden käyttämisen vuoksi SMM-suojatun ”Asparago di Badoeren” samat tuotantotasot ja laatuvaatimukset varmistetaan nyt vähintään 30 päivän ajan toukokuun 31. päivän jälkeen. Hehtaarikohtainen tuotanto kasvaa 7 000 kilogrammasta 10 000 kilogrammaan, koska Asparago di Badoere -parsan tuotannossa voidaan käyttää lajikkeita, jotka ovat tuottavampia ja joiden sadonkorjuuaika on pidempi. Lisäksi on otettava huomioon myös uuden II-luokan tuotanto, joka lisätään ekstra- ja I-luokan tuotantoon. Hehtaarikohtaisen tuotannon kasvu ei muuta millään tavoin tuotteen aistinvaraisia ominaisuuksia, joihin sovelletaan edelleen samoja laatuvaatimuksia.

Merkinnät

Voimassa olevan tuote-eritelmän 8 artikla

6. Tuote-eritelmän teksti: ”Jotta SMM-suojattua Asparago di Badoere -parsaa voidaan pitää kaupan, parsa on pakattava tämän tuote-eritelmän 3 artiklassa määritellyllä tuotantoalueella seuraavien edellytysten mukaisesti: a) SMM-suojattu ”Asparago di Badoere” – Valkoinen: — painoltaan 0,7–2 kg raffiakuidulla tiukkaan sidotuissa nipuissa; — elintarvikekäyttöön soveltuvissa pakkauksissa, joiden paino on enintään 2 kg. b) SMM-suojattu ”Asparago di Badoere” – Vihreä: — painoltaan 0,5–1,2 kg raffiakuidulla tai kuminauhalla tiukkaan sidotuissa nipuissa; — elintarvikekäyttöön soveltuvissa pakkauksissa, joiden paino on enintään 2 kg. Pakkausten sisällön on oltava tasalaatuinen, ja pakkaus saa sisältää ainoastaan samaa tyyppiä, luokkaa ja kokoa (halkaisija) olevia versoja.” on muutettu seuraavasti: ”Jotta SMM-suojattua Asparago di Badoere -parsaa voidaan pitää kaupan, parsa on pakattava tämän tuote-eritelmän 3 artiklassa määritellyllä tuotantoalueella nippuihin tai elintarvikekäyttöön soveltuviin pakkauksiin. Kunkin pakkauksen sisällön on oltava samanlainen ja sisällettävä ainoastaan samaan luokkaan kuuluvia ja halkaisijaltaan samankokoisia parsoja.” Tiivistelmän 4.8 kohdassa oleva teksti ”SMM-suojattu ”Asparago di Badoere” parsa on pakattava raffiakuidulla tiukkaan sidottuihin nippuihin tai elintarvikekäyttöön soveltuviin pakkauksiin. Pakkausten sisällön on oltava tasalaatuinen, ja pakkaus saa sisältää ainoastaan samaa tyyppiä, luokkaa ja kokoa (halkaisija) olevia versoja.” on muutettu seuraavasti (ja sama teksti on lisätty yhtenäisen asiakirjan 3.5 kohtaan): ”Jotta SMM-suojattua Asparago di Badoere -parsaa voidaan pitää kaupan ja sen 3.2 kohdassa mainitut laatuominaisuudet voidaan säilyttää, se on pakattava tuotantoalueella nippuihin tai elintarvikekäyttöön soveltuviin pakkauksiin. ”Asparago di Badoere” on pakattava 4 kohdassa mainitulla alueella “Asparago di Badoeren” jäljitettävyyden ja valvonnan varmistamiseksi sekä sen estämiseksi, että tuotteen laatu heikkenee sellaisten vaurioiden tai vikojen vuoksi, jotka aiheuttavat sen mustumista ja laatuominaisuuksien heikkenemistä pakkaamattoman tuotteen kuljetuksen aikana. Kunkin pakkauksen sisällön on oltava samanlainen ja sisällettävä ainoastaan samaan luokkaan kuuluvia ja halkaisijaltaan samankokoisia parsoja.” Muutos on tarpeen, jotta voidaan vastata kotimaisten ja ulkomaisten markkinoiden muuttuviin vaatimuksiin, jotka koskevat monipuolisempia ja joustavampia pakkaustyyppejä kysynnän mukaan. Markkinat edellyttävät yksittäispakkauksia erikokoisina nippuina tai laatikoina, jotka on mukautettu eri kohdeasiakkaille. Lisäksi koska nimityksen ”Asparago di Badoere” piiriin kuuluvat sekä valkoiset että vihreät parsat, on katsottu tarpeelliseksi edistää kumpaakin parsatyyppiä ja käyttää myös samaa pakkaustapaa, joka on yhtenäinen saman luokan ja koon (halkaisija) mutta ei tyypin osalta. Yhtenäisen asiakirjan merkityksellistä kohtaa on täydennetty esittämällä perustelut voimassa olevassa tuote-eritelmässä jo mainitulle vaatimukselle, jonka mukaan tuote on pakattava tuotantoalueella.

7. Virke: ”kauppaluokka ekstra tai I, kuten on vahvistettu tämän eritelmän 2 artiklassa;” on muutettu seuraavasti: ”kauppaluokka ekstra tai I; kauppaluokka II, johon liitetään maininta ”yksinomaan jalostukseen”, kuten on vahvistettu tämän eritelmän 2 artiklassa;” Tiivistelmän 4.8 kohdassa oleva teksti ”Nipuissa ja pakkauksissa on oltava etiketti, johon on merkitty samankokoisin painokirjaimin ”Asparago di Badoere [SMM]”, viittaus tyyppiin (vihreä, valkoinen), tuottajan ja pakkaajan nimi tai toiminimi ja osoite; kauppaluokka ekstra tai I, koko (halkaisija) sekä muut voimassa olevan lainsäädännön edellyttämät tiedot;” on muutettu seuraavasti (ja sama teksti on lisätty yhtenäisen asiakirjan 3.6 kohtaan): ”Nipuissa ja pakkauksissa on oltava etiketti, johon on merkitty samankokoisin painokirjaimin ”Asparago di Badoere [SMM]”, viittaus tyyppiin (vihreä, valkoinen tai vihreä ja valkoinen), tuottajan ja pakkaajan nimi tai toiminimi ja osoite, kauppaluokka ekstra tai I, koko sekä muut voimassa olevan lainsäädännön edellyttämät tiedot; kauppaluokka ekstra tai I ja teksti ”yksinomaan jalostukseen”, koko (halkaisija) sekä muut voimassa olevan lainsäädännön edellyttämät tiedot;” Kyseessä on tekstin mukautus, jolla otetaan huomioon II-luokan lisääminen kummankin SMM-suojatun Asparago di Badoere -parsatyypin osalta ja mahdollisuus sisällyttää molemmat parsatyypit (valkoinen ja vihreä) yhteen pakkaukseen tai nippuun.

Muu

Toimitukselliset muutokset

8. Tuote-eritelmän 4 artiklan nimeksi on muutettu ”Tuotteen alkuperän todistavat tekijät”.

9. Tuote-eritelmän 5 artiklan nimeksi on muutettu ”Tuotantomenetelmä”.

10. Tuote-eritelmän 6 artiklan nimeksi on muutettu ”Yhteys ympäristöön”.

11. Tuote-eritelmän 7 artiklan nimeksi on muutettu ”Valvonta”.

12. Tuote-eritelmän 8 artiklan nimeksi on muutettu ”Merkintä”.

Vaatimustenmukaisuuden tarkastukset

Voimassa olevan tuote-eritelmän 7 artikla

13. Tuote-eritelmän noudattamisen valvonnasta vastaavaa elintä ei tällä hetkellä mainita 7 artiklassa. Muutetaan ehdotetun eritelmän 7 artikla seuraavasti: ”Tämän tuote-eritelmän säännösten soveltamista valvotaan asetuksen (EU) N:o 1151/2012 mukaisesti. Valvonnasta vastaava elin on CSQA Certificazioni S.r.l. (osoite: Thiene (VI) -I- Via San Gaetano n. 74; puh. +39 0445313011; sähköpostiosoite: csqa@csqa.it; varmennettu sähköpostiosoite: csqa@legalmail.it).”

Tarkistetut lainsäädäntöviittaukset

14. Tuote-eritelmän 1 ja 7 artiklassa olevat viittaukset asetukseen (ETY) N:o 2081/92 on mukautettu voimassa olevaan lainsäädäntöön.

YHTENÄINEN ASIAKIRJA

”ASPARAGO DI BADOERE”

EU-nro: PGI-IT-0495-AM01 - 25.11.2019

SAN ( ) SMM (X)

1. Nimi (Nimet)

”Asparago di Badoere”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

”Asparago di Badoere” tarkoittaa ruokaparsaa, jota saadaan liljakasveihin kuuluvan Asparagus-suvun Officinalis-lajin lajikkeiden Thielim, Zeno, Grolim, Cumulus, Darzilla, Hercolim, Marco, Vittorio ja Giove (valkoinen parsa) sekä Eros, Thielim, Grolim, Cumulus, Magnus, Giove ja Vittorio (vihreä parsa) versoista.

Muita lajiketutkimuksen tuloksena saatuja parsalajikkeita voidaan käyttää, jos on olemassa kokeisiin ja asiakirjoihin perustuvia todisteita siitä, että suojatun maantieteellisen merkinnän ”Asparago di Badoere” tuotantomenetelmää ja ominaisuuksia koskevia vaatimuksia noudatetaan.

Maatalous-, elintarvike- ja metsätalousministeriölle on ilmoitettava etukäteen, jos tällaisia muita lajikkeita käytetään SMM-suojatun ”Asparago di Badoeren” tuotantoon.

Kulutukseen saatettaessa SMM-suojatun ”Asparago di Badoere” molempien tyyppien on oltava kokonaisia, terveitä, ilman sopimattoman puhdistuksen aiheuttamia vaurioita, puhtaita, ulkomuodoltaan ja väriltään tuoreita ja raikkaita, vailla tuholaisia, vailla tuholaisten aiheuttamia vaurioita, vailla pintakosteutta, vailla epänormaalia ulkoista kosteutta, vailla vierasta hajua ja/tai makua, rapeita, ei onttoja, kuorimattomia. Pohjan leikkauspinnan on oltava puhdas ja kohtisuorassa varteen nähden.

Erityisesti SMM-suojatun ”Asparago di Badoeren” ekstra-luokkaan kuuluvien valkoisten versojen on oltava suoria ja verson latvakukinnon on oltava erittäin tiivis. Väri on valkoinen, pakkaamisen jälkeen mahdollisesti hieman vaaleanpunaiseen vivahtava, maku on mieto ja makeahko, vailla happamuutta ja suolaisuutta, rakenne on pehmeä ja vailla kuituisuutta, ja tuoksussa on aistittavissa kevyt tuoreiden vihannesten ja kypsän viljantähkän aromi, jossa on hädin tuskin havaittavissa oleva häivähdys katkeruutta. Halkaisija on 12–20 mm, ja samassa nipussa tai pakkauksessa olevan paksuimman ja ohuimman verson välinen ero saa olla enintään 6 mm. Pituus on 14–22 cm, ja samassa nipussa tai pakkauksessa olevan pisimmän ja lyhyimmän verson välinen ero saa olla enintään 1 cm.

SMM-suojatun ”Asparago di Badoeren” I-luokkaan kuuluvien valkoisten versojen muotoon, väriin, makuun ja pituuteen liittyvät ominaisuudet ovat samat kuin ekstra-luokassa, lukuun ottamatta halkaisijaa, joka on 10–22 mm, ja samassa nipussa tai pakkauksessa olevan paksuimman ja ohuimman verson välistä eroa, joka saa olla enintään 8 mm.

”Asparago di Badoeren” II-luokkaan kuuluvien valkoisten versojen kärjessä latvakukinto on jopa hieman nuukahtanut; väri on valkoinen, mahdollisesti hieman vaaleanpunaiseen vivahtava; halkaisija 8–30 mm, pakattuina tasalaatuisiin nippuihin tai pakkauksiin; pituus enintään 22 cm, pakattuina tasalaatuisiin nippuihin tai pakkauksiin.

II-luokkaan kuuluvaa parsaa saa käyttää ainoastaan jalostusteollisuudessa.

”Asparago di Badoeren” ekstra-luokkaan kuuluvien vihreiden versojen on oltava suoria, mahdollisesti kärjestään hieman taipuneita. Latvakukinto on väriltään voimakkaan vihreä ja kiiltävä, mahdollisesti hieman violetti, ja vihreässä tyviosassa (enintään 5 % verson pituudesta) voi esiintyä violetista valkoiseen vaihtelevia vivahteita. Maku on voimakas ja makea, vailla happamuutta, suolaisuutta ja kitkeryyttä. Rakenne on pehmeä ja vailla kuituisuutta, ja tuoksu on voimakkaan hedelmäinen ja ruohoinen. Verson halkaisija on 12–20 mm, ja samassa nipussa olevan paksuimman ja ohuimman verson välinen ero saa olla enintään 6 mm. Pituus on 18–27 cm, ja samassa nipussa tai pakkauksessa olevan pisimmän ja lyhyimmän verson välinen ero saa olla enintään 1 cm.

SMM-tuotteen ”Asparago di Badoeren” I-luokkaan kuuluvien valkoisten versojen muotoon, väriin ja makuun liittyvät ominaisuudet ovat samat kuin ekstra-luokassa, lukuun ottamatta halkaisijaa, joka on 8–22 mm, ja samassa nipussa olevan paksuimman ja ohuimman verson välistä eroa, joka saa olla enintään 8 mm. Pituus on 16–27 cm, ja samassa nipussa olevan pisimmän ja lyhyimmän verson välinen ero saa olla enintään 1 cm.

SMM-tuotteen ”Asparago di Badoere” II-luokkaan kuuluvien vihreiden versojen kärjessä latvakukinto on jopa hieman nuukahtanut; väri on vihreä, mahdollisesti hieman violettiin vivahtava; halkaisija 8–30 mm, pakattuina tasalaatuisiin nippuihin tai pakkauksiin; pituus enintään 27 cm, pakattuina tasalaatuisiin nippuihin tai pakkauksiin.

II-luokkaan kuuluvaa parsaa saa käyttää ainoastaan jalostusteollisuudessa.

Edellä mainittujen luokkien ominaisuuksien osalta sallitaan edellä kuvatuista pituus- ja paksuusvaatimuksista poikkeavien parsojen painoon enintään 3 prosentin poikkeama.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki ”Asparago di Badoeren” tuotantovaiheet viljelystä sadonkorjuuseen tapahtuvat rajatulla maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Jotta SMM-suojattua Asparago di Badoere -parsaa voidaan pitää kaupan ja sen 3.2 kohdassa mainitut laatuominaisuudet voidaan säilyttää, se on pakattava tuotantoalueella nippuihin tai elintarvikekäyttöön soveltuviin pakkauksiin.

”Asparago di Badoere” on pakattava 4 kohdassa mainitulla alueella “Asparago di Badoeren” jäljitettävyyden ja valvonnan varmistamiseksi sekä sen estämiseksi, että sen laatu heikkenee sellaisten vaurioiden tai vikojen vuoksi, jotka aiheuttavat sen mustumista ja laatuominaisuuksien heikkenemistä pakkaamattoman tuotteen kuljetuksen aikana.

Kunkin pakkauksen sisällön on oltava samanlainen ja sisällettävä ainoastaan samaan luokkaan kuuluvia ja halkaisijaltaan samankokoisia parsoja.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Nipuissa ja pakkauksissa on oltava etiketti, johon on merkitty samankokoisin painokirjaimin ”Asparago di Badoere” [SMM], viittaus pakkauksen sisältämään tyyppiin (vihreä, valkoinen tai vihreä ja valkoinen), tuottajan ja pakkaajan nimi tai toiminimi ja osoite, kauppaluokka (ekstra I tai II, ja teksti ”yksinomaan jalostukseen”), koko (halkaisija) sekä muut voimassa olevan lainsäädännön edellyttämät tiedot.

4. Maantieteellisen alueen tarkka rajaus

Suojatun maantieteellisen merkinnän ”Asparago di Badoere” tuotantoalue käsittää Piombino Desen, Trebaseleghen kunnat Padovan maakunnassa, Casale sul Silen, Casierin, Istranan, Mogliano Veneton, Morganon, Paesen, Preganziolin, Quinto di Trevison, Resanan, Trevison, Vedelagon, Zero Brancon kunnat Trevison maakunnassa sekä Scorzèn kunnan Venezian maakunnassa.

5. Yhteys maantieteelliseen alueeseen

Maantieteellisen alueen ja ”Asparago di Badoeren” välinen yhteys perustuu laatuun.

Molemmat Asparago di Badoere -tyypit ovat nopeakasvuisia, minkä ansiosta versojen kuituisuus on vähäistä ja niiden väritys on erityisen kirkas. Näin ne saavat myös 3.2 kohdassa kuvaillut aistinvaraiset erityisominaisuudet.

Jäljempänä kuvatut tuotantoalueen maaperä- ja ilmasto-olosuhteet ovat ”Asparago di Badoeren” laadun ja ainutlaatuisuuden kannalta ratkaiseva tekijä, koska tuotteen tyypilliset fyysiset ja aistinvaraiset ominaisuudet määräytyvät niiden perusteella.

”Asparago di Badoeren” tuotantoalueen keskimääräinen lämpötila on noin 15 °C, ja korkeimmillaan se voi nousta yli 30 °C:seen. Vuotuinen sademäärä on noin 900 mm, ja sadepäivät ajoittuvat yleensä kevääseen ja syksyyn. Siksi kastelu ei ole tarpeen versojen korjuuajankohtana, jolloin voidaan välttää veden kasveihin kohdistama kuormitus ja varmistaa näin Badoeren parsan erinomainen laatu. Lisäksi alueella verkalleen virtaavat joet (Sile, Zero ja Dese sivujokineen) lisäävät maaperän hedelmällisyyttä ja tuottavuutta. Tämä varmistaa taimien erinomaisen kestävyyden, eikä tavanomaisesti määrättyjen toimenpiteiden lisäksi tarvita ylimääräistä lannoitusta. Alhaisen typpipitoisuuden ansiosta versot myös kehittyvät ehyiksi, eikä niissä ole näkyviä pintavaurioita tai halkeamia. Tuotantoalueen maaperä on tyypillisesti irtonaista. ”Asparago di Badoeren” viljely onnistuu ainoastaan syvässä, rakenteeltaan karkeassa tai keskikarkeassa maassa, jonka pintakerroksen kalsiumpitoisuus on alhainen, jonka ph-arvo vaihtelee vähäemäksisestä neutraaliin, joka on hyvin tai kohtuullisesti vettä läpäisevää ja jossa saattaa syvemmällä esiintyä kalsiumkarbonaattikerrostumia.

Parsanviljelyllä on Venetossa pitkät perinteet. Viljely alkoi todennäköisesti jo silloin, kun roomalaiset valloittivat alueen.

Monissa asiakirjoissa mainitaan valkoinen ja vihreä ”Asparago di Badoere” yhtenä arvostetuimmista Veneton alueen paikallisista tuotteista. Lisäksi Badoeren merkitys alueen parsantuotannolle innoitti Morganon kunnanhallitusta järjestämään jo vuonna 1968 ensimmäisen maakunnallisen parsanäyttelyn, ja perinne on säilynyt tähän päivään saakka. Parsanviljely on vankka osa alueen asukkaiden kulttuuria, ja viljelymenetelmät ovat siirtyneet sukupolvelta toiselle. Tuotantoon liittyvät erityistekijät, kuten käsityövaltaisuus ja pienimuotoisuus, sekä määritellyn alueen maaperä- ja ilmasto-olosuhteet, vaikuttavat siihen, että tuotanto erottuu selkeästi alan muusta tuotannosta. ”Asparago di Badoeren” laaja levikki ja arvostus perustuvat erilaisiin menekinedistämistoimenpiteisiin ja kertovat tuotteen maineesta.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa verkko-osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.